Lysaker-naboer ønsket asylvakter ved undergangen under E18. Nå har asylsøkerne gitt undergangen en "extreme makeover".

Navid fra Iran var bare én av vel ti asylsøkere fra Lysaker mottak som brukte onsdagen til å forskjønne gangpassasjen under E18. Etter én måned på Lysaker mottak ville han gjerne gi noe tilbake til lokalsamfunnet.

– Å bidra er den viktigste grunnen. Jeg vil vise at jeg er takknemlig og glad for å være her, og være en del av samfunnet, sier Navid mellom strøkene.

Han har hørt om oppstyret rundt undergangen i vinter, der foreldre ønsket vakter ved undergangen for å beskytte barna mot asylsøkere på vei til skolen om morgenen. En ordning som for øvrig aldri ble noe av.

LES OGSÅ: Bærum kommune dropper «asylvakter» ved nytt mottak

Frykten forsvant

– Jeg synes det er greit at foreldre er påpasselige overfor barna sine, og at de vil det beste for dem. Det vil alle foreldre, sier Navid.

Han har lignende erfaringer fra det forrige mottaket han bodde på, i Vestfold. Da foreldrene ble kjent med beboerne gjennom ulike aktiviteter, forsvant frykten.

– Jeg forstår at foreldre lurer på hvem vi er. Mediene har skrevet mye om flyktninger. Hvis de blir kjent med oss, vil de ikke lenger være redde, sier Navid.

LES OGSÅ:

Mange ville bidra

Ifølge mottaksleder Edin Krajisnik tok det rundt 30 sekunder å få nok asylsøkere til å stille til malejobb.

– Formålet er å vise at vi er en del av lokalsamfunnet. Alle vil bidra til at det blir så godt som mulig her, sier Krajisnik.

Bærum kommune har erstattet de gamle lampene i undergangen med nye lamper som gir mer lys. Og etter onsdagens dugnad er gulnede, graffiti-dekorerte vegger og tak blitt kritt hvite. Nå håper mottakslederen at vegger og tak forblir slik – i alle fall til 17. mai.

– Vi har hele tiden dugnader rundt bygget. Vi er veldig opptatt av å holde det rent og pent, forsikrer Krajisnik.

LES OGSÅ:

Tett samarbeid

Siden oppstarten 3. februar har flere organisasjoner, bedrifter og frivillige samarbeidet med Norsk Folkehjelp om ulike aktiviteter.

Hensikten er både å aktivisere beboere i en ellers stille hverdag, og skape møteplasser for beboere og lokalmiljøet.

Blant annet er det arrangert fotballturnering, og barna ved mottaket har vært på karneval ved Lysaker skole. 17. mai er barna ved Lysaker mottak invitert til å gå i 17. mai-tog med elevene fra Lysaker skole.

– Nabolaget har jobbet for å få oss til å føle oss velkomne her på Lysaker. Derfor har vi lyst til å gi noe tilbake, sier Krajisnik.

LES OGSÅ: Lar Donald vise vei i integrering